A Tanács 312/76/EGK rendelete
(1976. február 9.)
a munkavállalók Közösségen belüli szabad mozgásáról szóló 1612/68/EGK rendeletben rögzített, a munkavállalók szakszervezeti jogaival kapcsolatos rendelkezések módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre, és különösen annak 49. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel a munkavállalók Közösségen belüli szabad mozgásáról szóló, 1968. október 15-i 1612/68/EGK rendelet [3] 8. cikkében rögzíteni kell, hogy azok a munkavállalók, akik egy tagállamnak az állampolgárai, és akiket egy másik tagállam területén alkalmaznak, a szakszervezeti jogok gyakorlása terén egyenlő bánásmódot élvezzenek egy szakszervezet ügyviteli vagy vezetői tisztségeire való választhatóság vonatkozásában is,
ELFOGADTA EZT A RENDELETET:
1. cikk
Az 1612/68/EGK rendelet 8. cikke a következőképpen módosul:
1. Az (1) bekezdés első mondata a "beleértve a szavazati jogot" kifejezés után a következő szöveggel egészül ki: "és egy szakszervezet ügyviteli vagy vezetői tisztségeire való választhatóság jogát is".
2. A (2) bekezdést el kell hagyni.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1976. február 9-én.